Ibinunyag ni Senador Panfilo Lacson ang pagsisingit sa Kamara sa panukalang 2019 national budget ng bilyong pisong halaga ng pork barrel projects para sa distrito ni House Speaker Gloria Macapagal-Arroyo at para sa lalawigan ni House Majority Leader Rolando Andaya.

Sa gitna ng plenary deliberations ukol sa badyet, ipinakita ni Lacson ang listahan ng may P2.4 bilyong halaga ng mga kalsadang ipagagawa sa Porac, Guagua, Floridablanca at Lubao na mga bayan sa ikalawang distrito ng Pampanga na ikinakatawan ni Arroyo.

Isa rito ay pinabibigyan umano ng P500 milyon.

Ipinakita rin ang listahan ng mga proyekto sa Camarines Sur na balwarte ni Andaya.

Ipinagagawa roon ang mga highway na nasa mga pangalang Rolando R. Andaya at Rolando A. Andaya.

Ayon kay Lacson, hindi naman niya masabi na sina Arroyo at Andaya ang nagpasok sa panukalang budget ng nasabing pork barrel projects dahil wala siya nung desisyunan ito ng Kamara pero natural aniya na pag-isipan na inilalaban ng kongresista ang interes ng kanilang distrito o balwarte.

Sa plenary deliberations, sinabi ni Lacson na sa budget bill mula sa Kamara, isang “congresswoman” ang may P2.4 bilyong pork barrel projects at isang congressman ang may P1.9 bilyon.

“I’m not saying it’s them. Wala naman ako dun nu’ng ginawa nila ‘yung amendments/insertions. I relied on what’s written in the House version of the budget bill as transmitted to the Senate which are districts where those projects are located,” ani Lacson.

“I cannot absolutely say na sa kanila ‘yan. Baka iba ang nag-insert doon para sa district na ‘yan. But logic dictates na kung sino, siyempre you take care of your district, ‘di ba?” dagdag nito.